Šis raksts ir par sieru zīmolu. Par apdzīvotu vietu skatīt rakstu Trikāta.
Zīmola logo
**Trikata** ir piena pārstrādātājam un piena produktu ražotājam „Latvijas Piens" piederošs sieru zīmols.
2015. gadā zīmols bija pārstāvēts 17 Eiropas un Āzijas valstīs, un Patentu valdes un Latvijas Tirdzniecības un rūpniecības kameras rīkotajā konkursā „Gada preču zīme 2015" tas tika atzīts par gada preču zīmi pasaulei.

Vēsture
-------

Zīmola nosaukums cēlies no Ziemeļvidzemes Beverīnas novadā esošā Trikātas pagasta. 1896. gadā Trikātas muižas Baltajā mājā tika ierīkota pienotava, kas, sākot ar 1972. gadu, pievērsās tieši siera ražošanai.

Trikātas pienotavā savulaik strādājis arī siera meistars Vladislavs Čulčs, kurš pirmais Latvijā radījis recepti, pēc kuras pašlaik tiek ražots plaši pazīstamais Krievijas siers. Čulčs ir arī vienīgais siera meistars, kas apbalvots ar Latvijas valsts augstāko apbalvojumu Triju Zvaigžņu ordeni.[*nepieciešama atsauce*] Mūsdienās Čulča darbu turpina viņa audzēkņi, tostarp Renārs Tumens.

Līdz ar jaunas rūpnīcas izveidi 2012. gadā, zīmols nonāca „Latvijas piena" īpašumā. Kopš šī brīža Trikātas siers tiek ražots Jelgavā, „Latvijas Piena" rūpnīcā.

Zīmola Trikāta maiņa notika 2015. gada oktobrī. Jaunais Trikata zīmols tika izstrādāts jau 2013. gadā Zviedrijā, reklāmas aģentūrā *Neumeister*. 2014. gadā notika tā sekmīga ieviešana eksporta tirgos Zviedrijā, Somijā, Čehijā un citās — kopumā 9 — eksporta valstīs, kam sekoja arī zīmola ieviešanai Latvijas tirgū.

### Produktu sortiments

Patērētājiem tiek piedāvāti gan plaši pazīstami siera veidi, piemēram, Krievijas un Holandes sieri blokos, gan arī *premium* siera rituļi: Ementāles, Comte, Gouda, Tilzītes. Papildus tam, Trikata tehnologi izstrādā jaunas siera receptes, kas patērētājiem ļauj piedāvāt jauna veida produkciju, piemēram, svaigā siera „Sniega bumbas".

### Apbalvojumi

2015. gadā zīmols kļuvis par „Gada preču zīmi — pasaulei" Patentu valdes un Latvijas Tirdzniecības un rūpniecības kameras rīkotajā konkursā, bet siers ‘’Sniega bumbas’’ ar ķiplokiem *Riga Food* izstādē rīkotajā konkursā vietējiem piena produktu ražotājiem saņēma 1. vietu. Zīmols saņēmis arī šādus starptautiskus apbalvojumus:

* *Superior Taste Awards 2014*: 2 zelta zvaigznes Emmentāles siera ritulim;
* *Nantwich International Cheese Award 2013*: zelta medaļa sieram „Sniega bumbas" ar tomātiem un baziliku;
* *World Cheese Award 2013*: bronzas medaļa sieram „Sniega bumbas" ar tomātiem un baziliku.

### Sertifikāti

Zīmola produktiem piešķirti šādi sertifikāti:

* ISO 22 000: Pārtikas drošības vadības standarts, kas apliecina, ka uzņēmumā nodrošināta sistēma (vadlīnijas un noteikumi), ar kuru saskaņā strādā visi pārtikas ražošanā, piegādē un apritē nodarbinātie darbinieki, kas nodrošina pārtikas nekaitīgumu patērētājiem;
* *British Retail Consortium (BRC) Standarts for Food Safety* standarta sertifikāts, kas apliecina produkcijas kvalitāti, labas ražošanas un higiēnas praksi un uzrāda ražotāju kā uzticamu partneri tirdzniecības tīkliem;
* Eiropas Savienības bioloģiskais sertifikāts;
* Zaļā karotīte.

### Eksports

2015. gadā aptuveni 50% no uzņēmuma saražotās produkcijas tika eksportēta. Stabilākā sadarbība izveidota ar izplatītājiem Skandināvijas valstīs — Zviedrijā un Somijā. Uzņēmums savu produkciju eksportē arī uz Vāciju, Beļģiju, Lielbritāniju, Itāliju, Čehiju, Slovākiju, Ukrainu, Bulgāriju, Saūda Arābiju, Izraēlu, Ungāriju un Apvienotajiem Arābu Emirātiem.

Atsauces
--------

1. ↑  «"Trikāta" uzvar nominācijā "Gada preču zīme – pasaulei"». Valmieras Ziņas. Skatīts: 2016. gada 16. martā.
2. ↑  «'Trikātas siers' ražotne tiek pārcelta uz Jelgavu; Beverīnas pašvaldības vadītāja neslēpj sarūgtinājumu». Delfi. Skatīts: 2016. gada 16. martā.
3. ↑
4. ↑  ««Latvijas Piens» eksporta zīmols «Trikata» ieviests arī Latvijā». Zemgales Ziņas. 2015. gada 13. oktobris. Arhivēts no oriģināla, laiks: 2015. gada 16. Oktobris. Skatīts: 2016. gada 16. martā.
5. ↑  «„Riga Food 2015" piena produktu konkursa medaļas sadalītas!». BT1. Arhivēts no oriģināla, laiks: 2015. gada 25. Oktobris. Skatīts: 2016. gada 16. martā.
6. ↑  ««Latvijas pienam» vēl viens godalgots produkts». Jelgavas Vēstnesis. 2014. gada 22. maijs. Skatīts: 2016. gada 16. martā.[novecojusi saite]
7. ↑  ««Sniega bumbas» saņem kārtējo starptautisko atzinību». Jelgavas Vēstnesis. 2013. gada 9. decembris. Skatīts: 2016. gada 16. martā.[novecojusi saite]

Ārējās saites
-------------

* Zīmola mājaslapa Arhivēts 2021. gada 26. janvārī, *Wayback Machine* vietnē. (latviski)